Predsjednik SDP-a Davor Bernardić na danas održanom predsjedništvu stranke htio je raspustiti vodstvo splitske organizacije, no tome se suprotstavio Zlatko Komadina tako da će se o sudbini Darka Parića i njegovih suradnika raspravljati na idućoj sjednici za dva tjedna.

Zlatko Komadina kazao nam je da se prije svega treba poštivati procedura i da bi se od vodstva SDP-a u Splitu trebalo zatražiti očitovanje. Kao razlog smjene navedeni su loši izborni rezultati, no zapravo se radi o unutarstranačkim obračunima i pripremi terena za nove izbore. Nije tajna da Parić nikako nije po volji predsjednika Bernardića, još od kada se otvoreno stavio na stranu Ranka Ostojića.

Pariću inače nije ništa poznato o današnjim zbivanjima na predsjedništvu SDP-a. Nakon što nije prošao njegov prijedlog liste za lokalne izbore, povukao se i organizacija u Splitu trenutno levitira na auto-pilotu. Čekaju se unutarstranački izbori, izgledno je da će biti zainteresirana najmanje trojica kandidata. SDP u Gradskom vijeću ima tek tri vijećnika i po tome su najslabija politička opcija.

U slučaju raspuštanja vodstva SDP-a u Splitu, stranku bi trebao preuzeti povjerenik Rajko Ostojić. Ovo bi u svega godinu dana bilo drugo raspuštanje predsjedništva SDP-a u Splitu. Prvi put je to učinjeno u svibnju prošle godine.

Milanović je osim vodstva i Ive Baldsara, raspustio i cijelu organizaciju pa je neko vrijeme Split bio bez SDP-ovaca. Za povjerenika je tada postavljen Darko Parić, koji je potom na unutarstranačkim izborima pobjedio protukandidata Gorana Kotura, jednog od izglednih kandidata za njegovog nasljednika.